Il-gvern ħabbar tnaqqis fil-prezz ta’ disa’ mediċini u tenna l-impenn li jkompli bit-taħdidiet mal-importaturi tal-mediċini biex ma jdumx ma jħabbar roħs ieħor li minnu jibbenefika l-konsumatur. Disa’ medicini li jvarjaw minn antibijotici ghal medicini li jintużaw fil-psikjatrija raħsu biex issa jiriflettu aktar il-prezz ta’ pajjiżi oħra ewropej. Ir-roħs ivarja bejn Ewro sa €35. Il-Ministru responsabbli mill-affarijiet tal-konsumatur Helena Dalli qalet li r-roħs hu riżultat ta’ taħdidiet ma’ importaturi tal-mediċini li qablu li jnaqqsu l-prezz. Qalet li l-gvern irid li l-mediċini li jidħlu Malta jkunu ta’ kwalità, waqt li jkun assigurat prezz ġust għall-konsumatur. Fl-okkażjoni tal-Jum Dinji tal-Ispiżjara ċċelebrat jumejn oħra bit-tema “Aċċess għall-Ispiżjara, Aċċess għas-Saħħa”, il-Ministru Dalli spjegat li l-istudenti tal-farmacija qed jagħmlu eżercizzju biex jersqu aktar qrib in-nies. Fil-ġimghat li ġejjin se jżuru s-swieq madwar il-pajjiż biex jitkellmu man-nies u jagħtuhom informazzjoni dwar bosta affarjiet. Fost l-oħrajn l-ispiżjara jridu jedukaw lin-nies li hawn bosta medicini ġenerici li jkollhom l-istess effett bħal dawk imsejħin ‘tad-ditta’ madanakollu dawk ġenerici jkunu ħafna irħas. Il-Ministru Dalli spjegat li l-ħsieb hu li l-ispiżjara u l-konsumatur jkollhom aktar fiduċja f’xulxin u b’hekk parir tal-ispiżjar ikun jista jifranka l-flus lil-konsumatur. Iċ-Chairman tal-Awtorità dwar Mediċini, Anthony Serracino Inglott, qal li l-awtorità qed taħdem biex Malta tkun konformi mar-regoli Ewropej fil-preskrizzjoni ta’ mediċini ġeneriċi. Il-Professur Serracino Inglott spjegal li dan se jfisser li t-tobba jkollhom obbligu li fir-riċetta li jagħtu lill-pazjent joffru mediċini ġeneriċi bħala alternattiva għal dawk tad-ditta. F’każ li dan ma jkunx possibbli, it-tabib ikun obbligat jagħti raġuni valida.